Corrado Segre

Matemàtich.
Corrado Segre a l'era nassù a Salusse ai 20 d'aost dël 1863.

Për dij problema econòmich ch'a j'ero rivà a soa famija, Segre a l'avìa fàit je scòle superior an forma privà e a l'ha frequentà ij cors ëd la session fìsica-matemàtica ëd l'Anstitù técnich Sommeiller ëd Turin, anté ch'a l'ha avù tanme professor Giuseppe Bruno.
A sëddes agn a l'é anscrivusse a l'università e a l'é laureasse an Matemàtica ant l'ateneo turinèis ant ël luj 1883, con na tesi ch'a l'avìa daje d'Ovidio, dont l'ann apress Segre a l'é vnù assistent.

Fàit ël bajèt ant ël 1885-1888, ant ël novèmber 1888 a l'ha vagnà ël concors a professor ëstrasordinari ëd Geometrìa superior; a ocuprà sa cadrega fin-a a soa mòrt.
Dël 1892 a l'é stàit promovù ordinari.
Da banda ëd sò cors anstitussional ëd Geometrìa superior, Segre a l'ha ëdcò mostrà për disneuv agn - dal 1887-1888 al 1891-1892 e dal 1907-1908 al 1920-1921 - a la Scòla ëd magisté, gionzùa a la facoltà ëd Siense dl'Università ëd Turin; ant ij tre darié agn a l'é vnune diretor.
Dël 1921-1922, apress lë scancelament ëd la scòla, a l'ha seghità a ten-e ëd lession ëd Matemàtiche complementar për la làurea mista an Matemàtica e Fìsica.
Dal 1904, për vint agn, a l'é stàit un dij diretor ëd l'arvista Annali di Matematica, anté che chiel e ij sò anlev a l'han publicà un përfond d'artìcoj.
Da l'ann 1909-1910 al 1915-1916 a l'é stàit présside ëd la facoltà ëd Siense.

Corrado Segre a l'é mòrt a Turin ai 18 ëd magg 1924.

 Soe arserche 
La gròssa atività sientìfica ëd Segre a l'é ancaminà con soa tesi dël 1883, Studio sulle quadriche in uno spazio lineare ad n dimensioni ed applicazioni alla geometria della retta e specialmente delle sue serie quadratiche, che peui a l'ha publicà.
Ant la teorìa dle surfasse rigà, Segre a dovrava dle técniche ëd geometrìa projetiva iper-ëspassial e ëd geometrìa numerativa.

Na gròssa anfluensa ansima a Segre a l'ha avula Felix Klein, con ël qual a l'ha avù na corëspondensa s-ciassa antra 'l 1883 e ël 1923 e ch'a l'ha rancontrà a Göttingen ant l'istà dël 1891.

 Ij sò anlev 
Antra j'anlev ch'as son laureasse con chiel a-i son ëstaje Fano dël 1892, Beppo Levi dël 1896, Alberto Tanturri dël 1899, Francesco Severi dël 1900, Giovanni Zeno Zambelli dël 1901, Alessandro Terracini dël 1911 e Eugenio Togliatti dël 1912.

Euvre prinsipaj
 Studio sulle quadriche in uno spazio lineare ad un numero qualunque di dimensioni (1884)

Segre, Corrado
Segre, Corrado
Categorìa:Salusse